Sin il mund datti bleras religiuns. Mintgina è autra e tuttina datti parallelas. Pertge che savens è ina religiun naschida or d’ina autra. La nova religiun ha magari salvà tschertas chaussas ed agiuntà autras. Nus dain in’egliada sin las tschintg pli grondas religiuns.

Giudaissem

Il giudaissem è var 4000 onns vegl. La gronda part dals gidieus è repartida per l’entir mund enturn. Auter ch’en l’Israel vivan els dapertut sco minoritad. Sin l’entir mund datti var 15 milliuns gidieus.

Derivanza

Tenor la cretta dals gidieus ha Dieu fatg in patg cun Abraham, pia ina sort contract. Dieu ha empermess ad Abraham da far or da ses descendents in grond pievel e da dar ad els in pajais. Persuenter ha Dieu pretendì dad Abraham da betg pli crair en plirs dieus, mabain mo pli en in Dieu. Abraham viveva en la Mesopotamia. Quai era là nua che l’Irac è ozendi.

La Tora

Sontga scrittira

La pli impurtanta scrittira dal giudaissem è la Tora. En quella statti scrit co ch’il mund è vegnì stgaffì, l’istorgia da Noah e dal diluvi sco era davart Abraham e Moses. La Tora è la part impurtanta da la Bibla ebraica che vegn numnada dals cristians il Vegl Testament. Il giudaissem enconuscha anc in ulteriur cudesch, il Talmud. Quel duai gidar a chapir la Bibla.

Ils gidieus spetgan anc sin lur Messias, quel che duai vegnir cun il reginavel da la pasch e da la giustia. Per ils cristians che crain vi dal medem Dieu è Jesus Cristus quest Messias.

Sinagoga a Berlin en la Germania

Las sinagogas

Las cartentas ed ils cartents sa radunan en las sinagogas per far oraziun u era per emprender la religiun. Perquai èn las sinagogas savens partidas en differentas stanzas.

Staila da David

Simbol

La staila da David vala sco simbol dal temp modern per il giudaissem e per il pievel giudaic.

Cristianissem

Cun 2,1 milliardas cartents è il cristianissem la pli gronda religiun dal mund. Il cristianissem datti dapi var 2000 onns.

Jesus medegescha ils malsauns

Derivanza

Jesus è naschì avant var 2000 onns en Galilea, ina part da la Palestina. Sia famiglia era giudaica. Cura che Jesus ha gì 30 onns, ha el cumenzà ad ir tras il pajais ed ha predegià. Da quest temp devi blers predicaturs che faschevan attent ils umans sin ils cumandaments da Dieu (ch’ins pudess er numnar las reglas da Dieu). Jesus scheva dentant che Dieu haja gugent ils umans sco ses uffants, era sch’ils umans na sa tegnian betg adina vi da ses cumandaments. Jesus sa deditgava oravant tut a persunas paupras, malsaunas e persunas ch’han cuntrafatg a las leschas.

Jesus vi da la crusch

Persunas fitg cartentas n’avevan betg plaschair da quai che Jesus predegiava. Ellas manegiavan che Jesus sa dettia ora sco il Messias ch’ils profets avevan annunzià. Blers cartevan quai; auters però schevan che Jesus saja in battaglinas privlus. Perquai è Jesus vegnì arrestà e mess vi da la crusch. Ils cristians crain che Jesus saja levà suenter trais dis da mort en vita.

Ina Bibla veglia

Sontga scrittira

Per ils cristians è il Nov Testament da la Bibla la pli impurtanta scrittira. Ella cuntegna tranter auter ils quatter Evangelis che descrivan tuts la vita da Jesus. Dentant er il cudesch sontg dal giudaissem tutga tar las scrittiras dal cristianissem. En la Bibla sa numna quel Vegl Testament.

La Baselgia da S. Gion a Mustér

Las baselgias

Il lieu nua ch’ils cristians sa rimnan per far oraziun e celebrar la messa è la baselgia. Per il pli han las baselgias ina u pliras turs u clutgers cun zains. Quels duain far attent ch’igl è da far oraziun. La baselgia è averta per mintga cartent.

La crusch

Simbol

La crusch è il simbol principal dal cristianissem. Ella regorda d’ina vart a la crucificaziun da Jesus. Da l’autra vart simbolisescha il segn era la colliaziun cun la terra ed ils conumans (l’axa orizontala) e la colliaziun cun Dieu (l’axa verticala).

Islam

La religiun da l’islam è var 1400 onns veglia. Sin l’entir mund datti var 1,3 milliardas muslimas e muslims (quai munta ‹quel/quella che sa suttametta a Dieu›).

Mohammed e ses aderents

Derivanza

Mohammed, il profet da l’islam, è naschì enturn l’onn 570 a Mecca. Quai è ina citad en il vest da l’Arabia Saudita. Da quest temp carteva la glieud ch’abitava là en differents dieus. Els enconuschevan dentant il giudaissem ed il cristianissem.

Mohammed aveva circa 40 onns, cura che l’anghel Gabriel è cumparì ad el ed ha ditg ad el ch’el duaja dar vinavant als umans il messadi da Dieu.

Allah, uschia numnan ils muslims lur Dieu, è il medem Dieu sco quai ch’il giudaissem ed il cristianissem enconuschan. L’islam renconuscha tant Adam ed Eva sco er Abraham e Moses sco lur perdavants e sco persunas ch’han dà vinavant il messadi da Dieu. Ils muslims enconuschan era Jesus; tar els è el dentant in profet e betg il figl da Dieu sco tar il cristianissem.

Il Coran

Sontga scrittira

Ils aderents da Mohammed han scrit quai che Mohammed raquintava. Or da quests texts hai dà il Coran, la pli impurtanta scrittira da l’islam. Il Coran è per ils muslims in cudesch da leschas per la vita dal mintgadi ed era per la societad. En quel datti perscripziuns davart il nutriment, co ch’igl è da sa lavar, co ch’ils umans han da viver in cun l’auter ed era tge ch’è endretg e tge ch’è fallà. Igl è grev da chapir tge ch’il text en il Coran manegia propi, perquai datti differentas interpretaziuns.

Moschea da Mohammed a Medina en l’Arabia Saudita

Las moscheas

Ils muslims sa radunan en las moscheas per far oraziun. Quai po era esser ina simpla halla. Las moscheas èn dentant era lieu d’inscunter e lieu per far festas. Las moscheas pon era avair in u plirs minarets. Quai è ina sort tur – sumegliant ad in clutger-baselgia. Sin questa tur na datti dentant nagins zains. Qua cloma il muezin (uschia vegn numnà l’um che va sin la tur) ensemen tschintg giadas il di ils muslims per far oraziun.

Muezin sin in minaret. Sin il spitg ves’ins ina mesaglina

Simbol

Dapi il 13avel tschientaner è la mesaglina il simbol per lur religiun. Il simbol chatt’ins savens sin cuplas u tetgs da las moscheas e da minarets.

Hinduissem

Las ragischs dal hinduissem giaschan var 3000 onns en il passà. Cun 850 milliuns cartents è il hinduissem la terz gronda religiun dal mund. Ils cartents vivan bunamain mo en l’India.

Statua dal dieu Shiva

Derivanza

Ils hindus numnan lur religiun era ‹Sanatana Dharma› quai che vul dir la religiun perpetna u la religiun per adina. Els crain er vi d’ina forza d’in dieu che fa che tut daventa viv.

En il hinduissem datti plirs Dieus. In dals Dieus ch’ils hindus aduran è Vishnu. Quest Dieu vegn da temp en temp sin terra sco uman u sco animal per impedir sventira. In auter Dieu è Shiva. Quest Dieu vegn numnà ‹il destruider›; el destruescha tut il vegl per ch’i possia dar insatge nov sin quest mund.

Rigveda – ina part or da las Vedas

Sontga scrittira

Las pli veglias scrittiras dal hinduissem èn las Vedas. Quai munta tant sco ‹savair›. Questas scrittiras cuntegnan istorgias davart ils Dieus, scungiraments e chanzuns che vegnivan chantadas pli baud da spirituals. Questas scrittiras èn vegnidas scrittas avant circa 3000 onns.

Las pli impurtantas scrittiras dal hinduissem èn ozendi las Upanishadas. Il pled munta ‹sesa al pe da tes scolast›. En questas scrittiras vegn declerà il curs da la vita e da la mort.

La Bhagavad Gita è la pli enconuschenta scrittira dals hindus. Questa scrittira han oravant tut ils uffants gugent. La scrittira cuntegna istorgias da l’erox Arjuna e ses inscunters cun il Dieu Krishna.

Tempel dals hindus a Tanjore en l’India

Tempel

Ils hindus sa radunan en il tempel. Per il hinduissem represchenta il tempel il cosmos. En ils tempels s’inscuntra il mund dals Dieus ed il mund dals umans.

Bustab per ‹Om›

Simbol

Il simbol per il hinduissem è il segn Om. Igl è in bustab da la scrittira Devanagari ch’ins dovra per exempel per scriver hindi. L’Om stat tranter auter era per ils Dieus Vishnu, Shiva e Brahma.

Budissem

Il budissem è naschì avant 2500 onns en l’India, e quai or dal hinduissem. En l’India datti dentant ozendi paucs che crain en il budissem. Ils budists vivan oravant tut en il Tibet, en la Tailanda, Sri Lanka, Corea, China e Giapun.

Statua da Buda

Derivanza

Fundà questa religiun ha il prinzi da l’India Siddharta Gautama. El ha vivì en il 6avel tschientaner. El è creschì si en in palaz e n’enconuscheva betg la vita ordaifer quel. Malgrà ch’el aveva tut quai ch’el vuleva, aveva el il sentiment ch’insatge manchia en sia vita. Cun 29 onns ha el bandunà il palaz ed è ì sin viadi.

La legenda raquinta che Siddharta haja vis sin ses viadis ch’ils umans pateschan pervi da malsognas, da la vegliadetgna e da la mort. Perquai ha el decidì da chattar ora pertge che quai è uschia e tge ch’i fiss da far per evitar quai. Sinaquai è el daventà pader. Suenter ch’el ha passentà bler temp cun far gigina e cun ponderar, ha el chattà las respostas per sias dumondas: las quatter vardads noblas. El è danovamain viagià tras il pajais ed ha dà vinavant sia savida. Blers èn suandads el ed han numnà el Buda, quai che vul dir tant sco ‹il sclerì›.

Tipitaka – las scrittiras sontgas

Sontga scrittira

Il budissem enconuscha blers cudeschs sontgs. Il pli vegl ha num Tipitaka. El descriva la vita da Buda e declera la ductrina e las reglas per viver en claustra.

Tempel en l’India

Tempel

Per ils rituals religius han ils budists tempels. En l’India ed en la Sri Lanka èn ils tempels savens era bajegiads en la grippa. En auters lieus èn ils tempels adattads a l’architectura locala. Savens èn ils tempels colliads cun claustras da paders.

Dharmachakra, la roda da la ductrina

Simbol

Il Dharmachakra, la roda da la ductrina, è il simbol per il budissem. Ils otg radis da la roda simboliseschan ils otg trutgs nobels. Quests otg trutgs tutgan tar la quarta vardad nobla.

Indicaziuns bibliograficas

Simsalabim. Religiuns mundialas. (Temas actuals). Contribuziuns producidas tranter l’avust 2009 ed il favrer 2012. Funtauna: www.simsalabim.rtr.ch. Tut ils dretgs d’autur(a) / chasa editura resalvads. Ediziun epub: www.chattà.ch (2017).